Derde verdagte gesoek ná moord op onnieFoto: SAPD/Facebook Twee verdagtes het vroeër die week in die hof verskyn in verband met die moord op ŉ onderwyser van Noordwes terwyl die polisie steeds na ŉ derde verdagte op soek is. Tshepang Joseph Leteane (23) en Nkululeko Moses Kraai (38) het Dinsdag vlugtig in die Wolmaransstad-landdroshof verskyn in verband met die kaping, ontvoering en moord op die 44-jarige Isaac Dekote Tlhapi. Volgens kol. Adéle Myburgh, woordvoerder van die polisie, moet die verdagtes weer op 6 Mei in die hof verskyn. Tlhapi was glo verlede Donderdagaand by ŉ kuierplek en het drie mans ŉ saamrygeleentheid gegee toe hy die kuierplek verlaat het. Tlhapi is nie weer gesien nie en is die Vrydag as vermis aangegee by die polisie. Myburgh het gesê Tlhapi se silwer Nissan Qashqai is Vrydagmiddag verlate in Soweto gevind. Verdere ondersoek het daartoe gelei dat die twee verdagtes Sondag in hegtenis geneem is. Tlhapi se naakte liggaam is Maandag langs die pad tussen Makwassie en Leeudoringstad gevind. Hy het verskeie steekwonde opgedoen. Volgens Myburgh gaan die soektog na ŉ derde verdagte onverpoosd voort.